Die burgerregtewaghond AfriForum het op Woensdag 6 November 2019 skrywes by 20 polisiestasies in die Pretoria-omgewing ingehandig om die SAPD weer bewus te maak oor die wyse waarop grondgrype hanteer moet word. Dié skrywes is ingedien saam met ’n direktief wat die nasionale kommissaris vroeër vanjaar aan alle polisiestasies gestuur het.
Skrywes is by die volgende polisiestasie ingedien: Akasia, Boschkop, Bronkhorstspruit, Brooklyn, Cullinan, Ekangala, Erasmia, Garsfontein, Hammanskraal, Hercules, Lyttelton, Moot, Pretoria-Noord, Pretoria-Sentraal, Pretoria-Wes, Silverton, Sinoville, Sunnyside, Villieria en Wierdabrug.
“Dit blyk dat die SAPD gereeld versuim om hul grondwetlike plig en verantwoordelikhede na te kom – veral wat grondgrype betref. Dit het tot gevolg dat eienaars van eiendom waarop grondgrype plaasvind hul hand diep in die sak moet steek om die hof te nader om dié grondgrype te keer,” sê Jaco Grobbelaar, AfriForum se distrikskoördineerder vir Groter Pretoria.
“AfriForum sal voortgaan om as burgerregtewaghond op te tree en druk op die owerhede toe te pas om te verseker dat hulle hul grondwetlike pligte nakom. Ons sal streng teen polisiestasies optree wat nie hul pligte nakom nie,” sluit Grobbelaar af.